Title: ประกาศกระทรวงมหาดไทย เรื่อง กำหนดรายชื่อประเทศที่ผู้หนังสือเดินทางหรือเอกสารใช้แทนหนังสือเดินทางซึ่งเข้ามาในราชอาณาจักรเป็นการชั่วคราวเพื่อการท่องเที่ยวได้รับการยกเว้นการตรวจลงตรา และให้อยู่ในราชอาณาจักรได้ไม่เกินสามสิบวัน (ฉบับที่ 7)

ประกาศกระทรวงมหาดไทย

ประกาศกระทรวงมหาดไทย
เรื่อง
กำหนดรายชื่อประเทศที่ผู้ถือหนังสือเดินทางหรือเอกสารใช้แทนหนังสือเดินทาง
ซึ่งเข้ามาในราชอาณาจักรเป็นการชั่วคราวเพื่อการท่องเที่ยวได้รับการยกเว้น
การตรวจลงตรา
และให้อยู่ในราชอาณาจักรได้ไม่เกินสามสิบวัน
(ฉบับที่ ๗)

ตามที่ได้มีประกาศกระทรวงมหาดไทย เรื่อง
กำหนดรายชื่อประเทศที่ผู้ถือหนังสือเดินทางหรือเอกสารใช้แทนหนังสือเดินทางซึ่งเข้ามาในราชอาณาจักรเป็นการชั่วคราวเพื่อการท่องเที่ยวได้รับการยกเว้นการตรวจลงตรา
และให้อยู่ในราชอาณาจักรได้ไม่เกินสามสิบวัน ฉบับลงวันที่ ๑ ตุลาคม พ.ศ. ๒๕๔๕ และเพิ่มเติมอีกห้าฉบับ
นั้น

บัดนี้เป็นการสมควรกำหนดรายชื่อประเทศที่ผู้ถือหนังสือเดินทางหรือเอกสารใช้แทนหนังสือเดินทางซึ่งเข้ามาในราชอาณาจักรเป็นการชั่วคราวเพื่อการท่องเที่ยวได้รับการยกเว้นการตรวจลงตรา
และให้อยู่ในราชอาณาจักรได้ไม่เกินสามสิบวันเพิ่มเติม เพื่อให้เหมาะสมและสอดคล้องกับสถานการณ์ปัจจุบัน

อาศัยอำนาจตามความในข้อ ๑๓ วรรคหนึ่ง (๓) (ก)
ของกฎกระทรวงกำหนดหลักเกณฑ์ วิธีการ และเงื่อนไขในการตรวจ การยกเว้น
และการเปลี่ยนประเภทการตรวจลงตรา พ.ศ. ๒๕๔๕ ซึ่งออกตามความในมาตรา ๑๒ (๑)
แห่งพระราชบัญญัติคนเข้าเมือง พ.ศ. ๒๕๒๒ รัฐมนตรีว่าการกระทรวงมหาดไทย
โดยความเห็นชอบของคณะรัฐมนตรี เมื่อวันที่ ๒๗ สิงหาคม พ.ศ. ๒๕๕๖ ออกประกาศไว้
ดังต่อไปนี้

ข้อ ๑  ให้กำหนดรายชื่อประเทศที่ผู้ถือหนังสือเดินทางหรือเอกสารใช้แทนหนังสือเดินทาง
ซึ่งเข้ามาในราชอาณาจักรเป็นการชั่วคราวเพื่อการท่องเที่ยวได้รับการยกเว้นการตรวจลงตราและให้อยู่ในราชอาณาจักรได้ไม่เกินสามสิบวัน
เพิ่มเติม จำนวน ๑ ประเทศ ดังนี้
สาธารณรัฐเอสโตเนีย (Republic of Estonia)

ข้อ ๒[๑]  ประกาศนี้ให้ใช้บังคับเมื่อพ้นกำหนดสามสิบวันนับแต่วันประกาศในราชกิจจานุเบกษา
เป็นต้นไป

ประกาศ
ณ วันที่ ๑๘ พฤศจิกายน พ.ศ. ๒๕๕๖
จารุพงศ์
 เรืองสุวรรณ
รัฐมนตรีว่าการกระทรวงมหาดไทย

ปริยานุช/ผู้จัดทำ
๗ มกราคม ๒๕๕๗

โชติกานต์/ผู้ตรวจ
๗ มกราคม ๒๕๕๗

[๑] ราชกิจจานุเบกษา
เล่ม ๑๓๐/ตอนพิเศษ ๑๘๙ ง/หน้า ๒๖/๒๕ ธันวาคม ๒๕๕๖